Ninorinso chachin Coansha huëꞌnin pënëntacaso marëꞌ.
Inotëroꞌ parti yaꞌhuaton,
piyapiꞌsaꞌ pënënárin.
“Co noyahuëꞌ yonquiramasopita naniantatomaꞌ,
Yosë chachin tahuërëtantacoꞌ oshanëmaꞌ inquichinquëmaꞌ.
Ina quëran aporihuancoꞌ,”
itarin.
Napotahuaton,
naꞌa piyapiꞌsaꞌ aporintarin.
Inaquë notohuaroꞌ piyapiꞌsaꞌ huëꞌpi natanaponaꞌ.
Quirosarin quëran huëꞌpi.
Yaꞌipi Cotia parti quëran huëcatonaꞌ,
natanapi.
“Tëhuënchachin co noyahuëꞌ nicatoi,
oshahuanai.
Catahuacoi Sinioro ina nanianchii,”
topachinara,
Cortaniquë Coanshari aporintërin.
Co inasoꞌ noyápiachin aꞌmorinhuëꞌ.
Ponira pochin camiyo anporo quëran nipisoꞌ aꞌmorin.
Shaꞌhuëtë quëran nitonporin.
Sëquërë pochin nininsoꞌ macaton,
inaya tërantaꞌ caꞌnin.
Ninoiꞌ quënanpachina,
irorin.
Piyapiꞌsaꞌ pënënpachina,
itapon:
“Ca piquëran aꞌna quëmapi huëꞌsarin chini chiníquën nanantërinsoꞌ.
Casoꞌ co piꞌpian tërantaꞌ ina pochin chiníquën nanantërahuëꞌ.
Co maquëyancohuëꞌ niꞌton,
co sapatën iꞌquiritaꞌhuaso tërantaꞌ nanitarahuëꞌ.
Casoꞌ iꞌquë aporintëranquëmaꞌ.
Inaso nipirinhuëꞌ Ispirito Santo ayaꞌcoancantarinquëmaꞌ,”
itërin.
Naporo tahuëriꞌsaꞌ Quisoso Cariria parti quëran huëꞌnin.
Nasaritoquë yaꞌhuëpirinhuëꞌ,
Coansha pënëntarinquë huëꞌnin.
Huëꞌpachina,
Coanshari Cortaniquë aporintërin.
Iiꞌ quëran nonshihuachina,
aꞌnaroáchin inápaquë piꞌiroꞌtëꞌ niꞌsoatërin.
Ispirito Santontaꞌ,
nëpë pochin nohuaraimarin,
niꞌnin.
Nohuaraimarahuaton,
Quisoso yaꞌcoancantomiatërin.
Naporoꞌ inápa quëran Yosëri itapon:
“Quëmasoꞌ huiꞌnahuënquën chachin ninan.
Naꞌcon nosoroatënquën,
noya niꞌnanquën,”
itërin.